**Patientvejledning i Marevan behandling:**

**Hvad bruges Marevan til?**

* Anvendes til forebyggelse og behandling af blodpropper.
* Virker ved at nedsætte blodets evne til at størkne. Lægen kan have givet dig Marevan for noget andet.
* Følg altid lægens anvisning.

**Årsager til marevanbehandling**

* Blodprop i venerne i benene eller lungerne
* Rytme forstyrrelse med hjertet - forkammerflimmer også kaldet atrieflimmer
* Nogle typer af blodpropper i hjertet
* Nogle typer af kunstige hjerteklapper

**Effekt af behandling**

* Marevan nedsætter din risiko for flere blodpropper.
* Din behandling styres efter blodprøver med måling af INR-værdien.
* INR skal normalt ligge mellem 2-3 i værdi.
* Ved værdier under 2 er der ikke tilstrækkelig forebyggende effekt, og ved værdier over 5,0 stiger risikoen for at behandlingen medfører blødning pga. for stor og uønsket effekt.
* Når behandlingen og dosering for dig er kendt, vil din INR blive fulgt med 4-6 ugers intervaller.

**Varighed af behandling**

* Varigheden af behandlingen afhænger af årsagen og er individuel.

**Det skal du vide, før du begynder at tage Marevan**

**Tag ikke marevan hvis du:**

* Er overfølsom (allergisk) over for warfarinnatrium eller et eller flere af de øvrige indholdsstoffer
* Er gravid i 1-3. måned eller er i de sidste fire uger af graviditeten
* Har stærkt nedsat leverfunktion
* Har øget tendens til blødning og - blødninger i maven, tarmene eller har åreknuder i spiserøret - alvorlige sår inklusive operationssår - udtalt åreforkalkning eller alvorligt forhøjet blodtryk - betændelse i hjertet, som skyldes bakterier - skal have taget prøve af rygmarvs-/hjernevæsken.
* Du må ikke tage naturlægemidler der indeholder prikbladet perikon, mens du er i behandling med Marevan.

**Vær ekstra forsigtig med at tage Marevan:**

* Ved behandling med Marevan er risikoen for blødninger større. Risikoen bliver dog mindre, hvis behandlingen er velkontrolleret. Lægen vil derfor kontrollere dit blods evne til at størkne, når du begynder behandlingen med Marevan og løbende under hele behandlingen.
* Hvis du skal opereres eller have trukket en tand ud, skal du fortælle lægen eller tandlægen, at du er i behandling med Marevan.
* Virkningen af Marevan kan ændres af pludselig sygdom som f.eks. diaré eller opkastninger. Kontakt derfor lægen, hvis du bliver syg.
* Ved samtidig behandling med smertestillende medicin (NSAID-præparater og acetylsalicylsyre) har du en større blødningsrisiko, især fra maven og tarmen. Tal med lægen.
* Hvis du har erfaring for, at du reagerer anderledes end andre på medicin, skal du tale med lægen. Det kan også gælde for Marevan.
* Oplys altid ved blod- og urinprøvekontrol, at du er i behandling med Marevan. Det kan påvirke prøveresultaterne.

**Brug af anden medicin**

* Fortæl det altid til lægen eller apoteket, hvis du bruger anden medicin eller har brugt det for nylig. Det gælder også for medicin, som ikke er på recept, medicin købt i udlandet, naturlægemidler, stærke vitaminer og mineraler samt kosttilskud.

**Brug af Marevan sammen med mad og drikke**

* Du skal tage Marevan tabletter med et glas vand.
* Undgå alkohol, da alkohol kan påvirke effekten af Marevan.
* Større kostændringer (for eksempel til vegetarkost) kan have indflydelse på effekten af Marevan. Tal med lægen.

**Effekten af Marevan påvirkes af kosten:**

* Følgende hæmmer behandling og sænker INR
* Avocado
* K-vitamin rige grøntsager - grønne kålarter, broccoli, spinat, bønner, julesalat, kikærter, rosenkål, sojaolie, sojamel, tang. [Se komplet liste](http://www.medibox.dk/show.php?docid=19576)
* Alkohol
* Coenzym 10, Q10
* Prikbladet perikum
* Følgende øger effekten og øger INR
* Tranebær
* Alkohol

**Graviditet og amning**

* Spørg lægen eller apoteket til råds før du tager nogen form for medicin.
* Du må ikke tage Marevan i de første 3 måneder eller i de sidste 4 uger af graviditeten. I den mellemliggende periode, må du kun tage Marevan efter aftale med lægen, da det kan forårsage misdannelser og blødninger hos fosteret og i enkelte tilfælde fosterdød.
* Du må gerne amme, når du tager Marevan.

**Trafik- og arbejdssikkerhed**

* Marevan påvirker ikke arbejdssikkerheden eller evnen til at færdes sikkert i trafikken.

**Hvis du har taget for mange Marevan**

* Kontakt lægen, skadestuen eller apoteket hvis du har taget flere Marevan, end lægen har foreskrevet, og du føler dig utilpas.
* Tag pakningen med.
* Tegn på at du har taget for mange Marevan kan være:
  + Øget tendens til blødning, næseblod, tandkødsblødning, bleghed, blodansamling omkring led og balder, blod i urin og afføring, rygsmerter, blødende læber, slimhindeblødning, mavesmerter, opkastning og udslæt med små hudblødninger.
  + Senere kan der opstå lammelse (på grund af hjerneblødning), besvimelse på grund af massive blødninger og død.

**Hvis du har glemt at tage Marevan**

* Du må ikke tage dobbeltdosis som erstatning for den glemte dosis.
* Du må kun holde pause eller stoppe behandlingen efter aftale med lægen.

**Bivirkninger af Marevan**

* Kan, som al anden medicin, give bivirkninger, men ikke alle får bivirkninger.
* Ring 112 eller søg omgående læge eller skadestue ved tegn på alvorlige bivirkninger.
* Gå altid med et kort på dig hvor der står at du modtager blodfortyndende behandling.
* Meget almindelige bivirkninger
  + Forekommer hos flere end 1 ud af 10 behandlede.
  + Blødning: For eksempel næseblod, let ved at få blå mærker, blod i urinen, ophostning af blod, tandkødsblødning, maveblødning, blødning fra skeden, forlængelse af eksisterende blødning efter operation eller tilskadekomst (kan være alvorlig).

**Mere information**

* Læs mere på min.medicin.dk

Mvh

Lægerne ved Torvehallerne

Senest redigeret 09-01-2022 af Thomas Barsøe